ད་རྡེའུ་རྩེ་བའི་གོ་རིམ་ནི་ཐེངས་བཅུ་གཅིག་ལྷག་ཡོད་པ་དེ་རེ་རེར་ཕལ་ཆེར་རྩེད་སྟངས་གཉིས་རེ་ཡོད་ལ།གཅིག་ནི་བརྩེ་ན་དཀའ་ཚེགས་ཆེར་མྱང་མི་དགོས་པར་ལས་སླ་བོར་འབེན་ལ་འཁེལ་ཐུབ་པས་འགན་ཁུར་མྱུར་དུ་འགྲུབ་ཐུབ་པ་དང་།གཅིག་ནི་ཤིན་ཏུ་དཀའ་ཚེགས་ཆེ་བས་འབེན་ལ་འཁེལ་ཐུབ་པར་ཧ་ཅང་ཁག་པོ་ཡོད།དེར་བརྟེན།རྩེད་བའི་གོ་རིམ་ཁྲོད་དུ་འགྲན་ཡ་སུ་ཞིག་རྗེས་སུ་ལུས་པ་དེ་ལ་དབང་ཆ་བྱིན་ནས་འབེན་ལ་འཁེལ་དཀའ་བ་ལྟར་བརྩེ་རྒྱུ་ཡིན་ནམ།ཡང་ན་འབེན་ལ་འཁེལ་སླ་བ་ལྟར་རྩེད་བའི་དབང་ཆ་སྤྲོད་ཀྱི་ཡོད།དེའི་རྐྱེན་གྱིས་འགྲན་ཡ་གཉིས་ལས་སྔོན་དུ་བརྒལ་བ་དེས་ལས་སླ་བོར་མྱུར་དུ་རྒྱལ་ཁ་ལེན་ཐུབ་པའི་ངེས་པ་མེད་པ་དང་།ཕོ་རྣམས་ཚོགས་པ་གཅིག་དང་མོ་རྣམས་ཚོགས་པ་གཅིག་བྱས་ཏེ་ཚོགས་པ་གཉིས་གྲུབ་སྟེ་རྩེད་བ་དང་།ཡང་ན་ཕོ་མོ་སྡེབ་ནས་ཚོགས་པ་གཉིས་ཀྱི་ནང་དུ་ཕོ་མོའི་གྲངས་ཀ་དོ་མཉམ་པར་བྱེད།དེ་ལྟར་བྱས་ན་གཅིག་ནས་ཕོ་མོའི་བརྩེ་བའང་ཆེས་ཆེར་བསྐྱེད་ནས་འཇིག་རྟེན་གྱི་འཚོ་བར་དུངས་ཞེན་ཡོད་པ་དང་།གཉིས་ནས་ཚོགས་པ་དེ་གཉིས་ཀྱི་ནང་དུ་ཕོ་མོ་དོ་མཉམ་པར་བསྡེབས་ནས་སྟོབས་ཤུགས་དོ་མཉམ་དུ་བཏང་བ་དང་།ད་རྡེའུ་རྩེ་སྐབས་མི་བཞི་ནས་དྲུག་བརྩེ་དགོས་པ་དེ་དག་གི་ལོ་ཚོད་རྣམས་སྤྱི་ལ་བསྡོམས་ཏེ་ལོ་ཚོད་སྤྱི་ལ་བསྡོམས་པ་ནི་དཔེར་ན་མི་བཞི་ཡོད་པ་ཚོགས་པ་གཉིས་སུ་བགོས་ནས་རྩེ་སྐབས།ལོ་ཆེ་བ་དང་ཆུང་བ་གཉིས་ཚོགས་པ་གཅིག་བྱེད་པ་དང་།བར་གྱི་མི་གཉིས་ཚོགས་པ་གཅིག་བྱས་ཏེ་ལོ་ཚོད་ཀྱི་ཆ་ནས་རགས་རྩིས་བྱས་ན་ཕལ་ཆེར་དོ་མཉམ་པ་དེ་ཡིན།ཅུང་ཙམ་དོ་མཉམ་གྱི་ཚུལ་དུ་སྐོར་ཁག་གཉིས་སུ་བགོས་པ་འདི་དག་ལས་དོ་མཉམ་གྱི་འགྲན་ཤུགས་དེ་ཤུགས་ཆེར་སྟོན་པ་མཚོན་ཐུབ།